b'\n_START_ARTICLE_\nIvanka Petrovi\xc4\x87\n_START_SECTION_\n\xc5\xbdivotopis\n_START_PARAGRAPH_\nPo struci je hrvatska filologinja, knji\xc5\xbeevni povjesnik \xe2\x80\x93 medievist i kriti\xc4\x8dki hagiograf. Znanstvena je savjetnica u Staroslavenskome institutu. Zavr\xc5\xa1ila je Klasi\xc4\x8dnu gimnaziju u Zagrebu, studirala je VIII. studijsku grupu (hrvatski jezik i jugoslavenske knji\xc5\xbeevnosti) na Filozofskom fakultetu u Zagrebu (1957. \xe2\x80\x93 1962.) te magistrirala (1970.) i doktorirala knji\xc5\xbeevnost (1975.) na istome fakultetu. \xc4\x8clanica suradnica HAZU postaje 16. svibnja 2002. Redovita je \xc4\x8dlanica Talijanske akademije u Milanu \xe2\x80\x93 Accademia Ambrosiana, \xc4\x8dlanica Accademico Fondatore Razreda za slavistiku Akademije (Classe di Slavistica dell\'Accademia Ambrosiana), \xc4\x8dlanica je Europske akademije (Acad\xc3\xa9mie Europ\xc3\xa9enne des Sciences, des Arts et des Lettres, Pariz) te Ma\xc4\x91arske akademije (Magyar Tudom\xc3\xa1nyos Akad\xc3\xa9mia, Budapest). \xc4\x8clanica je i Svjetskih medievista, dru\xc5\xa1tva Hagiography Society (SAD) te europskih hagiografskih dru\xc5\xa1tava. Nagra\xc4\x91ena je Dr\xc5\xbeavnom godi\xc5\xa1njom nagradom za znanost za 1999. godinu.\n_START_SECTION_\nZnanstveni rad\n_START_PARAGRAPH_\nIstra\xc5\xbeuje dva velika podru\xc4\x8dja hrvatskoga knji\xc5\xbeevnoga srednjovjekovlja: hagiografski, legendarni i apokrifni korpus hrvatske glagoljske, latinske i latini\xc4\x8dne knji\xc5\xbeevnosti te \xc4\x87irilometodsko naslije\xc4\x91e u Hrvata. Autorica je vi\xc5\xa1e od stotinu radova: knjig\xc3\xa2, monografskih studija, rasprava i \xc4\x8dlanaka o knji\xc5\xbeevnim vrstama, temama i poglavljima hrvatske i europske knji\xc5\xbeevne kulture, objavljenih i na francuskom, talijanskom i engleskom jeziku. Kao \xc4\x87irilometodski znanstvenik objavila je niz monografskih studija, me\xc4\x91u kojima "Franjo Ra\xc4\x8dki \xe2\x80\x93 otac hrvatske Cyrillo-Methodiane" te za hrvatsku \xc4\x87irilometodsku znanost najva\xc5\xbeniju raspravu \xe2\x80\x93 sintezu "Prvi susreti Hrvata s \xc4\x87irilometodskim izvori\xc5\xa1tem svoje srednjovjekovne kulture"._NEWLINE_Kao knji\xc5\xbeevni medievist i kriti\xc4\x8dki hagiograf istra\xc5\xbeuje osobito hrvatsku i europsku hagiografiju: objavila je knjigu o Marijinim mirakulima u hrvatskoj i europskoj knji\xc5\xbeevnosti te nekoliko desetaka \xc4\x8dlanaka, monografskih studija i sinteza o djelima, tematskim skupinama i \xc5\xbeanrovima hrvatske latinske, glagoljske i latini\xc4\x8dne hagiografije. Objavila je i monografske studije o salonitansko-splitskoj, istarskoj, zadarskoj, kotorskoj i panonskoj hagiografiji, sintezu hrvatske hagiografske knji\xc5\xbeevnosti (HAZU: Hrvatska i Europa, II) te monografiju o cjelokupnoj hrvatskoj hagiografiji od 9. do sredine 14. st. "L\'hagiographie, latine et vernaculaire, de l\'espace croate des origines \xc3\xa0 1350", u Povijesti zapadnoeuropske hagiografije srednjega vijeka (HAGIOGRAPHIES, sv. 4, Corpus Christianorum, Turnhout, 2006.), danas najva\xc5\xbenijem svjetskom istra\xc5\xbeiva\xc4\x8dkom projektu srednjovjekovne knji\xc5\xbeevnosti. Hrvatsku srednjovjekovnu knji\xc5\xbeevnost prou\xc4\x8dava komparatisti\xc4\x8dki, uvijek u suodnosu s vrelima, tekstovima i \xc5\xbeanrovima drugih europskih, osobito zapadnoeuropskih, knji\xc5\xbeevnosti. Voditeljica je i glavni istra\xc5\xbeiva\xc4\x8d projekta Ministarstva znanosti RH Hrvatska i europska knji\xc5\xbeevnost srednjega vijeka te je urednica u doma\xc4\x87im i stranim edicijama. Radila je u mnogim europskim institucijama, knji\xc5\xbenicama i arhivima, predavala na sveu\xc4\x8dili\xc5\xa1tima i kongresima. Radove joj prikazuju najzna\xc4\x8dajnije europske edicije. Sura\xc4\x91uje u projektima zapadnoeuropske knji\xc5\xbeevnosti pi\xc5\xa1u\xc4\x87i za njih hrvatska poglavlja. Europska i ameri\xc4\x8dka knji\xc5\xbeevna medievistika odale su joj priznanje \xc4\x8dlanstvom u svojim znanstvenim institucijama.'